Inħoss diqa kbira kull darba li jkollna l-aħbar li t-toroq tagħna ħasdu l-ħajja ta' persuna oħra. Fil-jum li qed ifakkar il-memorja ta' dawk kollha li tilfu ħajjithom f'inċidenti tat-traffiku, nixtieq nieħu din l-opportunità biex nappella lil kulħadd biex jagħmel il-parti tiegħu ħalli nwaqqfu dan it-telf ta' ħajja bla bżonn, u bosta drabi, f'età żagħżugħa. Inħeġġeġ lil kulħadd biex ningħaqdu flimkien ħalli nassiguraw li t-toroq tagħna ikunu aktar sikuri u tajbin. Ir-responsabbiltà mhijiex biss tas-sewwieqa, iżda wkoll tal-policymakers, ta' min jippjana t-toroq, ta' min jieħu d-deċiżjonijiet, tal-edukaturi u tal-pubbliku inġenerali. Kif qalet sew l-infermiera li tat l-ewwel għajnuna lil wieħed mill-vittmi ta' dan l-aħħar, hekk kif ġara l-inċident, 'ħadd m'għandu jgħaddi minn traġedja bħal din'. Minn qalbi nirringrazzja lill-Emergency Physician Response Unit, lit-tim tal-protezzjoni ċivili u lill-pulizija, li jaslu mill-ewwel fuq il-postijiet tal-inċidenti. Dak li tagħmlu mal-vittmi fl-aħħar mumenti ta' ħajjithom, huwa imprezzabbli. Jalla jkompli jkollkom il-kuraġġ u s-saħħa li tkomplu din il-missjoni. Fl-aħħar iżda żgur mhux l-anqas, lill-familji kollha li tilfu persuna tant għażiża għalihom, nifhem li xejn ma jista' jsabbarkom, iżda nħeġġiġkom biex tkomplu tgħożżu l-memorji sbieħ li qsamtu mal-persuna li tliftu. Għamlu kuraġġ; intom tibqgħu fi ħsibijieti u f'qalbi.